<classify> Licha ya Taifa Stars kuondolewa mapema kwenye Fainali za Mataifa ya Afrika AFCON zinazoendelea huko Misri, kipa Aishi Manula ameweka rekodi ya kipekee kwa kushika nafasi ya pili kati ya makipa waliookoa idadi kubwa ya mashambulizi kwenye hatua ya makundi. Kipa huyo ameokoa mashambulizi 14 katika mechi mbili alizocheza dhidi ya Senegal ambayo Stars ilipoteza kwa kipigo cha mabao 2-0 na mchezo wa pili ambao walipoteza kwa kichapo cha mabao 3-2 kutoka kwa Kenya Harambee Stars. Kwa mujibu wa Mwanaspoti kipa wa Namibia, Llyod Kazapua ameibuka kinara wa makipa waliookoa idadi kubwa ya mashambulizi kwenye hatua hiyo ya makundi, akifanya hivyo mara 15 ambayo ni moja zaidi ya idadi ya michomo ambayo Manula amewanyima wapinzani wake. Kazapua ameokoa michomno hiyo 15 katika mechi tatu ambazo Namibia imecheza dhidi ya timu za Tunisia waliyochapwa bao 1-0, mechi waliyofungwa mabao 1-0 na Afrika Kusini na mchezo wa mwisho ambao walichapwa mabao 4-1 na Ivory Coast. Pengine Manula angeweza kumaliza kama kipa kinara wa kuokoa idadi kubwa ya mashambulizi laiti angecheza mechi ya mwisho dhidi ya Algeria ambayo Stars ililala kwa mabao 3-0 lakini aliwekwa benchi na nafasi yake kuchukuliwa na Metacha Mnata ambaye naye aliweka rekodi ya kuidakia Stars kwa mara ya kwanza. Kipa Patrick Matasi wa Kenya, yeye amemaliza akiwa nafasi ya tatu kwa kuokoa idadi kubwa ya mashambulizi kwenye fainali hizo akiwa amefanya hivyo mara 12 na nafasi ya nne inashikiliwa na Mohamed El-Shenawy wa Misri ambaye ameokoa michomo 10. Kwenye nafasi ya tano kuna Daniel Akpeyi wa Nigeria ambaye kaokoa mashambulizi tisa 9 sawa na Jonas Mendes wa Guinea Bissau huku Edmore Sibanda Zimbabwe, Brahim Souleymane Mauritania na Ley Matampi DR Congo ambao kila mmoja ameokoa michomo nane 8 na nyuma yao yupo kipa wa KMC, Jonathan Nahimana aliyedakia Burundi ambaye ameokoa mashambulizi saba 7.  <topic>: MICHEZO 